ເຈົ້າໜ້າທີ່ການບິນພົນລະເຮືອນອາຊຽນ ປືກສາຫາລືກ່ຽວກັບການຈັດຕັ້ງປະຕິບັດຕະຫຼາດການບິນດຽວອາຊຽນ(ASEAN SINGLE AVIATION MARKET)
ກອງປະຊຸມຄະນະວິຊາການຂົນສົ່ງທາງອາກາດອາຊຽນ ຄັ້ງທີ່ 34 (34 ASEAN Air Transport Working Group) ໄດ້ຈັດຂຶ້ນລະຫວ່າງວັນທີ 10-14 ຕຸລາ 2016 ທີ່ໂຮງແຮມ Landmark Mekong Riverside, ນະຄອນຫຼວງວຽງຈັນ. ໂດຍການເປັນປະທານຂອງ ທ່ານ ວັນເພັງ ຈັນທະພອນ, ຫົວໜ້າກົມການບິນພົນລະເຮືອນ ກະຊວງ ໂຍທາທິການ ແລະ ຂົນສົ່ງ ໂດຍມີຜູ້ເຂົ້າຮ່ວມຈາກ ເຈົ້າໜ້າທີ່ການບິນພົນລະເຮືອນ ແລະ ສາຍການບິນຂອງປະເທດສະມາຊິກອາຊຽນ, ພ້ອມດ້ວຍ ປະເທດຄູ່ເຈລະຈາ ແລະ ອົງການການບິນພົນລະເຮືອນທີ່ກ່ຽວຂ້ອງ
ຈຸດປະສົງຂອງກອງປະຊຸມໃນຄັ້ງນີ້ ແມ່ນເພື່ອຈັດຕັ້ງປະຕິບັດນະໂຍບາຍການເປີດກວ້າງນ່ານ ຟ້າເສລີທີ່ໄດ້ຕົກລົງກັນ ໂດຍສະເພາະອົງປະກອບເສດຖະກິດການບິນ ແລະ ມາດຕະຖານເຕັກ ນິກການບິນກໍ່ຄືການຈັດຕັ້ງປະຕິບັດຕະຫລາດການບິນດຽວອາຊຽນໃຫ້ມີມາດຕະຖານອັນດຽວກັນ ພ້ອມນີ້ກອງປະຊຸມຍັງໄດ້ຕິດຕາມບັນດາມາດຕະການທີ່ກ່ຽວຂ້ອງກັບການຂົນສົ່ງທາງອາກາດອາຊຽນ ພາຍໃຕ້ການຈັດຕັ້ງປະຕິບັດປະຊາຄົມເສດຖະກິດອາຊຽນ ທີ່ໄດ້ຈັດຕັ້ງປະຕິບັດຜ່ານມາ ຄຽງຄູ່ ກັນນີ້ຜູ້ເຂົ້າຮ່ວມກອງປະຊຸມ ຍັງໄດ້ປຶກສາຫາລືກັນ ເພື່ອຕິດຕາມການຈັດຕັ້ງປະຕິບັດ ແຜນ ຍຸດທະສາດການຂົນສົ່ງກົວລາລຳເປີ ຊຶ່ງຄາດວ່າຈະຖຶກພິຈາລະນາ ແລະ ຮັບຮອງເອົາໃນກອງ ປະຊຸມເຈົ້າໜ້າທີ່ອາວຸໂສຂົນສົ່ງ ຄັ້ງທີ່ 42(42 Senior Transport Officials Meeting) ນອກຈາກນັ້ນ ຍັງໄດ້ຮັບຟັງແຜນຍຸດທະສາດການຈັດຕັ້ງປະຕິບັດການປົກປ້ອງຜູ້ຊົມໃຊ້ 2016-2025 ທີ່ກ່ຽວຂ້ອງກັບວຽກງານຂົນສົ່ງທາງອາກາດ.